
การป้องกันและแก้ไขปัญหาความรุนแรงต่อเด็ก สตรี และบุคคลในครอบครัว
องค์การบริหารส่วนตำบลสะนอ  อำเภอยะรัง  จังหวัดปัตตานี

1. ชื่อโครงการ :การป้องกันและแก้ไขปัญหาความรุนแรงต่อเด็ก สตรี และบุคคลในครอบครัว
2.	หลักการและเหตุผล
              ปัญหาความรุนแรงต่อเด็ก สตรี และบุคคลในครอบครัวเป็นปัญหาที่เกิดขึ้นในสังคมไทย  มาเป็นเวลานาน ปัจจุบันสถานการณ์ปัญหาได้ขยายวงกว้างและมีระดับของความรุนแรงเพิ่มขึ้นเรื่อย ๆ  ส่งผลกระทบต่อคุณภาพชีวิตของเด็กและสตรีเป็นอย่างมาก ตัวเลขการให้บริการของศูนย์พึ่งได้ในโรงพยาบาลขนาดใหญ่ประจำจังหวัด ๒๙๗ แห่ง เมื่อปี ๒๕๕๐ มีเด็ก สตรี และผู้สูงอายุ ถูกกระทำความรุนแรงเข้ารับบริการ จำนวน ๑๙,๐๖๘  ราย และจากสถิติของสำนักงานตำรวจแห่งชาติ ตั้งแต่เดือนเมษายน-กันยายน ๒๕๕๑ มีผู้หญิงที่ถูกทำร้ายร่างกาย เข้าแจ้งความ จำนวน ๑๘,๑๙๑ ราย สำหรับมูลนิธิเพื่อนหญิงได้ระบุว่า  มีผู้หญิงที่ถูกกระทำความรุนแรงมาขอรับคำปรึกษาปีละประมาณ ๑,๕๐๐ ราย โดยร้อยละ ๘๐ เป็นปัญหาความรุนแรงในครอบครัว    
	ความรุนแรงที่เกิดขึ้นในสังคมไทยมีหลายรูปแบบทั้งทางร่างกาย ทางจิตใจ ทางวาจาและทางเพศ เช่น การทำร้ายร่างกาย การบังคับจิตใจ การข่มขู่ การใช้วาจาด่าว่าทำให้เจ็บช้ำน้ำใจ การควบคุมกักขัง การข่มขืนกระทำชำเรา และการกระทำอนาจาร เป็นต้น ซึ่งผู้กระทำส่วนใหญ่เป็นผู้ชายและมักเป็นบุคคลใกล้ชิด หรือบุคคลในครอบครัว ส่วนผู้ถูกกระทำเป็นผู้หญิง ผู้สูงอายุ และเด็ก สังคมมองว่าปัญหา  ความรุนแรงในครอบครัวเป็นเรื่องส่วนตัว แม้แต่ญาติพี่น้องและผู้ใกล้ชิดไม่กล้าเข้าไปช่วยเหลือ ทำให้ผู้หญิง ตกอยู่ในภาวะยากลำบากและไม่กล้าบอกเล่าให้ใครฟัง เพราะคิดว่าเป็นเรื่องน่าอับอาย หรือจำต้อง ยอมถูกกระทำ เนื่องจากเป็นห่วงลูกและต้องพึ่งพิงทางเศรษฐกิจจากผู้ชาย สำหรับสาเหตุของการกระทำ ความรุนแรงเกิดจากหลายปัจจัย ได้แก่ เหล้า สารเสพติด การพนัน ความหึงหวง การสะท้อนภาพความรุนแรงของสื่อต่าง ๆ และ ที่สำคัญคือค่านิยมดั้งเดิมของสังคมไทยที่เชื่อว่าผู้ชายเป็นผู้นำครอบครัว สามีเป็นเจ้าชีวิตภรรยาและลูก มีสิทธิดุด่า ทุบตี  ทำร้าย หรือบังคับให้มีเพศสัมพันธ์ตามความต้องการ เป็นต้น
    	ปัจจุบันปัญหาความรุนแรงที่เกิดขึ้นกับเด็ก สตรี และบุคคลในครอบครัวได้กลายเป็นปัญหาด้านสิทธิมนุษยชนที่ทุกคนในสังคมจะต้องเข้ามามีส่วนร่วมในการป้องกันและแก้ไขปัญหา และไม่ใช่เรื่องส่วนตัวอีกต่อไปแล้ว รัฐบาลได้ออกพระราชบัญญัติคุ้มครองผู้ถูกกระทำด้วยความรุนแรงในครอบครัว    พ.ศ. ๒๕๕๐ โดยมีวัตถุประสงค์เพื่อให้การคุ้มครองแก่ผู้ที่ตกเป็นเหยื่อของการกระทำความรุนแรง และลงโทษ/เยียวยา/ฟื้นฟูผู้กระทำความรุนแรง รวมทั้งส่งเสริมให้สังคมรอบข้างได้มีส่วนร่วมในการป้องกัน แก้ไข และเฝ้าระวังปัญหาร่วมกัน  ดังนั้นองค์การบริหารส่วนตำบลสะนอ ได้เล็งเห็นถึงความสำคัญของปัญหาความรุนแรงต่อเด็ก สตรี และบุคคลในครอบครัว จึงจัดโครงการป้องกันและแก้ไขปัญหาความรุนแรงต่อเด็ก สตรี และบุคคลในครอบครัว ขึ้น 
3.  วัตถุประสงค์ของโครงการ
	     3.1 เพื่อให้มีความรู้ ความเข้าใจ และเห็นความสำคัญของปัญหาความรุนแรงต่อเด็ก สตรี และบุคคลในครอบครัว และพร้อมให้การส่งเสริม/สนับสนุนการป้องกันและแก้ไขปัญหาความรุนแรงในพื้นที่
               3.2  เพื่อให้ผู้นำชุมชนและประชาชนมีความตระหนักและเห็นความสำคัญของปัญหาความรุนแรง      ที่เกิดขึ้นในชุมชน รู้ถึงโทษทัณฑ์และความคุ้มครองทางกฎหมาย และได้มีส่วนร่วมในการป้องกัน แก้ไขปัญหา และเฝ้าระวังปัญหาในพื้นที่

